b"\n_START_ARTICLE_\nMy Point of View\n_START_SECTION_\nPregled\n_START_PARAGRAPH_\nHancock je pri tem albumu spremenil zasedbo in jo raz\xc5\xa1iril onstran tradicionalnega hard bop kvinteta. To je eden izmed prvih albumov, pri katerem je sodeloval bobnar Tony Williams, ki je zamenjal Billyja Higginsa. Tedaj 17-letni Williams se je nekaj mesecev kasneje pridru\xc5\xbeil 2. Davisovemu kvintetu in je sodeloval pri snemanju albuma Seven Steps to Heaven. Dextra Gordona je zamenjal Hank Mobley, pri skladbah\xc2\xa0\xc2\xbbBlind Man Blind Man\xc2\xab\xc2\xa0in\xc2\xa0\xc2\xbbAnd What If I Don't\xc2\xab, pa je Hancock uporabil kitarista Granta Greena. Pri snemanju je sodeloval tudi Hancockov mentor, Donald Byrd, \xc4\x8digar album Royal Flush je bil Hancockov snemalni debi pri zalo\xc5\xbebi Blue Note.\n_START_SECTION_\nGlasba\n_START_PARAGRAPH_\nHancock je s skladbo\xc2\xa0\xc2\xbbBlind Man Blind Man\xc2\xab\xc2\xa0\xc5\xbeelel v spomin priklicati nekaj, kar je odra\xc5\xbealo njegovo \xc4\x8drnsko ozadje. Slepec, ki stoji v kotu in igra kitaro je bila ena od stvari, ki jih je Hancock do\xc5\xbeivel v svoji soseski v Chicagu. Skladba spominja na\xc2\xa0\xc2\xbbWatermelon Man\xc2\xab, eno najve\xc4\x8djih Hancockovih uspe\xc5\xa1nic. Skladba\xc2\xa0\xc2\xbbKing Cobra\xc2\xab\xc2\xa0je bila poskus, da bi\xc2\xa0\xc2\xbbraz\xc5\xa1iril tok jazzovskih zvokov in akordov tako, da bi \xc5\xa1la v smeri, ki presega obi\xc4\x8dajno.\xc2\xab"